*****

ΑΠΟΦΑΣΗ ΤΟΥ ΣΥΜΒΟΥΛΙΟΥ

ΚΑΙ ΤΩΝ ΑΝΤΙΠΡΟΣΩΠΩΝ ΤΩΝ ΚΥΒΕΡΝΗΣΕΩΝ ΤΩΝ ΚΡΑΤΩΝ ΜΕΛΩΝ, ΣΥΝΕΛΘΟΝΤΩΝ ΣΤΑ ΠΛΑΙΣΙΑ ΤΟΥ ΣΥΜΒΟΥΛΙΟΥ

της 17ης Μαΐου 1990

για την ανάληψη σχεδίου προγράμματος δράσης 1990-1994 στα πλαίσια του προγράμματος «Η Ευρώπη κατά του καρκίνου»

(90/238/Ευρατόμ, ΕΚΑΧ, ΕΟΚ)

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ ΚΑΙ ΟΙ ΑΝΤΙΠΡΟΣΩΠΟΙ ΤΩΝ ΚΥΒΕΡΝΗΣΕΩΝ ΤΩΝ ΚΡΑΤΩΝ ΜΕΛΩΝ, ΣΥΝΕΛΘΟΝΤΕΣ ΣΤΑ ΠΛΑΙΣΙΑ ΤΟΥ ΣΥΜΒΟΥΛΙΟΥ,

Έχοντας υπόψη:

τις συνθήκες για την ίδρυση των Ευρωπαϊκών Κοινοτήτων,

το σχέδιο ψηφίσματος που υπέβαλε η Επιτροπή,

τη γνώμη του Ευρωπαϊκού Κοινοβουλίου (1),

τη γνώμη της Οικονομικής και Κοινωνικής Επιτροπής (2),

Εκτιμώντας:

ότι το Ευρωπαϊκό Συμβούλιο, στις διασκέψεις του Μιλάνου τον Ιούνιο του 1985, και του Λουξεμβούργου το Δεκέμβριο του 1985, υπογράμμισε το ενδιαφέρον που παρουσιάζει η εκπόνηση ενός ευρωπαϊκού προγράμματος καταπολέμησης του καρκίνου·

ότι το Ευρωπαϊκό Συμβούλιο, στη διάσκεψη του Λονδίνου το Δεκέμβριο του 1986, ανακήρυξε το 1989 «ευρωπαϊκό έτος ενημέρωσης για τον καρκίνο», διευκρινίζοντας ότι θα αναληφθεί σε όλα τα κράτη μέλη μακρόχρονη και συντονισμένη ενημερωτική εκστρατεία για την πρόληψη, την έγκαιρη διάγνωση και τη θεραπεία του καρκίνου·

ότι το Συμβούλιο και οι αντιπρόσωποι των κυβερνήσεων των κρατών μελών, συνελθόντες στα πλαίσια του Συμβουλίου, εξέδωσαν, στις 7 Ιουλίου 1986, ψήφισμα σχετικά με ένα πρόγραμμα δράσης των Ευρωπαϊκών Κοινοτήτων κατά του καρκίνου, το οποίο αφορά, ιδίως, την πρόληψη του καρκίνου (3)·

ότι το Συμβούλιο και οι αντιπρόσωποι των κυβερνήσεων των κρατών μελών, συνελθόντες στα πλαίσια του Συμβουλίου, εξέδωσαν, στις 21 Ιουνίου 1988, την απόφαση 88/351/ΕΟΚ για την ανάληψη σχεδίου δράσης 1988-1989 με στόχο 1989 με ενημέρωση και ευαισθητοποίηση στα πλαίσια του προγράμματος «η Ευρώπη κατά του καρκίνου» (4)·

ότι, κατ' εφαρμογή των συνθηκών για την ίδρυση της Ευρωπαϊκής Οικονομικής Κοινότητας και της Ευρωπαϊκής Κοινότητας Ατομικής Ενέργειας, έχουν ήδη αναληφθεί διάφορες κοινοτικές δράσεις για την πρόληψη του καρκίνου που οφείλεται στην έκθεση σε ιονίζουσες ακτινοβολίες ή σε χημικά καρκινογόνα προϊόντα·

ότι οι δράσεις για τη μείωση του κινδύνου καρκινοπάθειας λόγω έκθεσης σε καρκινογόνες ουσίες ήδη προβλέπονται σε ορισμένα υπάρχοντα κοινοτικά προγράμματα που αφορούν το περιβάλλον, την προστασία των εργαζομένων, την προστασία των καταναλωτών, τη διατροφή, τη γεωργία και την εσωτερική αγορά·

ότι το δικαίωμα στην υγεία αποτελεί φυσικό δικαίωμα και ότι κάθε ευρωπαίος πολίτης δικαιούται να τύχει της πλέον κατάλληλης θεραπείας, όποια κι αν είναι η κοινωνική του κατάσταση·

ότι το παρόν σχέδιο δράσης έχει ως στόχο να αυξήσει τις γνώσεις σχετικά με τα αίτια του καρκίνου και τα δυνατά μέσα πρόληψης και θεραπείας·

ότι τα κρούσματα επαγγελματικών καρκινοπαθειών ισοδυναμούν με το 4 % των κρουσμάτων καρκίνου γενικώς, ήτοι με 30 000 θανάτους ετησίως·

ότι, εξασφαλίζοντας ευρύτερη διάδοση των γνώσεων σχετικά με τα αίτια, την πρόληψη, τη διάγνωση και τη θεραπεία του καρκίνου, καθώς και τη βελτίωση της συγκρισιμότητας των πληροφοριών σχετικά με τα θέματα αυτά, ιδιαίτερα σε ό,τι αφορά τη φύση και το βαθμό του κινδύνου καρκινοπάθειας οφειλόμενης στην έκθεση σε συγκεκριμένες ουσίες ή μεθόδους, το πρόγραμμα θα συμβάλει μεν στην επίτευξη κοινοτικών στόχων, συγχρόνως όμως και στη γενική μείωση των κινδύνων καρκινοπάθειας·

ότι είναι σκόπιμο να ενθαρρυνθεί η διάδοση και η εφαρμογή των συστάσεων που προβλέπουν την ύπαρξη καρκινολογικού περιεχομένου στα προγράμματα κατάρτισης, που εγκρίθηκαν το 1988 από τις τρεις συμβουλευτικές επιτροπές για την κατάρτιση του υγειονομικού προσωπικού·

ότι πρέπει να αναγνωρισθεί ο σημαντικός ρόλος του υγειονομικού προσωπικού και να βοηθηθεί, σύμφωνα με τα συμπεράσματα του ευρωπαϊκού οργανισμού έρευνας για τη θεραπεία του καρκίνου, τόσο η θεωρητική όσο και η πρακτική επιμόρφωση όλων των επαγγελμάτων και των προσώπων που ασχολούνται με την πρόληψη του καρκίνου και τη θεραπεία των καρκινοπαθών·

ότι, κατά την Παγκόσμια Οργάνωση Υγείας, η κατευναστική αγωγή έχει κεφαλαιώδη σημασία τόσο για τον άρρωστο στον οποίο έχουν αποτύχει όλες οι θεραπείες, όσο και για την οικογένειά του, και ότι η εν λόγω αγωγή πρέπει, επομένως, να αναγνωρίζεται και να υποστηρίζεται·

ότι είναι σκόπιμο να υποστηριχθούν ορισμένες δράσεις καρκινολογικής κατάρτισης του υγειονομικού προσωπικού κράτους μέλους σε κορυφαία κέντρα κατάρτισης άλλου κράτους μέλους·

ότι είναι σκόπιμο να προωθηθούν ενημερωτικές δράσεις σχετικά με τον καρκίνο και την πρόληψή του, ακόμη και στα σχολεία·

ότι πρέπει να αποφευχθούν οι περιττές διπλές εργασίες και, προς το σκοπό αυτό, να προωθηθεί η ανταλλαγή εμπειριών και να καταρτισθούν από κοινού ορισμένα βασικά πρότυπα πληροφόρησης του ευρέος κοινού, υγειονομικής αγωγής και κατάρτιση του υγειονομικού προσωπικού·

ότι πρέπει να καταβληθούν προσπάθειες για την προαγωγή των θεραπευτικών μεθόδων με ελεγχόμενες κλινικές δοκιμές·

ότι η πολιτική της δημόσιας υγείας αυτή καθεαυτή, εξαιρέσει των περιπτώσεων που οι συνθήκες ορίζουν άλλως, εμπίπτει στην αρμοδιότητα των κρατών μελών, αλλά η προώθηση της συνεργασίας και του συντονισμού των εθνικών δραστηριοτήτων, καθώς και η τόνωση κοινοτικών δραστηριοτήτων στον τομέα αυτόν, ενισχύουν ακόμα περισσότερο τον αντικαρκινικό αγώνα·

ότι πρέπει να συνεχισθεί και να ενισχυθεί, από το 1990 έως το 1994, η δράση που ανελήφθη στο διάστημα 1987-1989 σχετικά με την πρόληψη, την πληροφόρηση και την υγειονομική αγωγή, καθώς και με την κατάρτιση του υγειονομικού προσωπικού,

ΑΠΟΦΑΣΙΖΟΥΝ:

Άρθρο 1

1. Η Επιτροπή θέτει σε εφαρμογή, σε πλήρη συντονισμό με τις αρμόδιες αρχές των κρατών μελών, το σχέδιο δράσης 1990-1994 που περιλαμβάνεται στο παράρτημα.

2. Η Επιτροπή επικουρείται από συμβουλευτική επιτροπή, η οποία αποτελείται από αντιπροσώπους των κρατών μελών και προεδρεύεται από τον αντιπρόσωπο της Επιτροπής.

Έργο της συμβουλευτικής επιτροπής είναι:

- να εξετάζει τις δράσεις και τα μέτρα που συνεπάγονται συγχρηματοδότηση από δημόσια ταμεία,

- να εξασφαλίζει το συντονισμό, σε εθνικό επίπεδο, των προγραμμάτων που χρηματοδοτούνται εν μέρει από τους μη κυβερνητικούς οργανισμούς.

3. Ο αντιπρόσωπος της Επιτροπής υποβάλλει στη συμβουλευτική επιτροπή σχέδιο των ληπτέων μέτρων. Η συμβουλευτική επιτροπή διατυπώνει τη γνώμη της για το σχέδιο αυτό εντός προθεσμίας την οποία μπορεί να ορίζει ο πρόεδρος ανάλογα με το επείγον του θέματος, προβαίνοντας, κατά περίπτωση, σε ψηφοφορία.

Η γνώμη καταχωρείται στα πρακτικά· εξάλλου, κάθε κράτος μέλος μπορεί να ζητήσει να περιληφθεί η θέση του στα ίδια πρακτικά.

Η Επιτροπή λαμβάνει δεόντως υπόψη τη γνώμη της συμβουλευτικής επιτροπής, την οποία και ενημερώνει για τον τρόπο κατά τον οποίο έλαβε υπόψη τη γνώμη της.

4. Επιπλέον, κατά την εφαρμογή του σχεδίου δράσης, η Επιτροπή θα επιδιώκει τη στενή σύμπραξη της επιτροπής καρκινολόγων ανωτέρου επιπέδου, καθώς και των ιδιωτικών οργανισμών που συμμετέχουν στον αντικαρκινικό αγώνα. Θα συνεργάζεται με την Παγκόσμια Οργάνωση Υγείας, καθώς και με το διεθνές κέντρο ερευνών για τον καρκίνο.

5. Η Επιτροπή θα δημοσιεύει τακτικά τεχνικές πληροφορίες σχετικά με την πορεία του σχεδίου δράσης και με τις δυνατότητες κοινοτικής χρηματοδότησης στους διάφορους τομείς δράσης.

Άρθρο 2

1. Το ποσό της κοινοτικής συνεισφοράς που κρίνεται αναγκαίο για την υλοποίηση του σχεδίου δράσης 1990-1994 ανέρχεται σε 50 εκατομμύρια Ecu.

2. Το Συμβούλιο και οι υπουργοί υγείας, που συνέρχονται στα πλαίσια του Συμβουλίου, θα επανεξετάσουν το συνολικό αυτό ποσό με βάση την έκθεση αξιολόγησης που αναφέρεται στο άρθρο 3 παράγραφος 2, με δυνατότητα να το αυξήσουν, εάν χρειάζεται, από την 1η Ιανουαρίου 1993, μέχρι συνολικού ποσού 55 εκατομμυρίων Ecu.

Άρθρο 3

1. Η Επιτροπή θα προβαίνει σε συνεχή αξιολόγηση των ανειλημμένων δράσεων. 2. Το Συμβούλιο και οι υπουργοί υγείας θα προβούν σε επιστημονική αξιολόγηση της αποτελεσματικότητας των ανειλημμένων δράσεων. Για το σκοπό αυτό, η Επιτροπή θα υποβάλει σχετική έκθεση κατά το δεύτερο εξάμηνο του 1992.

3. Η Επιτροπή θα ενημερώνει τακτικά το Ευρωπαϊκό Κοινοβούλιο, το Συμβούλιο καθώς και την Οικονομική και Κοινονική Επιτροπή, σχετικά με την πρόοδο των εργασιών της.

4. Εξάλλου, η Επιτροπή καλείται να ενθαρρύνει κάθε είδους ανταλλαγές με τρίτες χώρες όσον αφορά τις ενέργειες που αναφέρονται στο παράρτημα.

Βρυξέλλες, 17 Μαΐου 1990.

Για το Συμβούλιο

Ο Πρόεδρος

R. O'HANLON

(1) ΕΕ αριθ. C 96 της 17. 4. 1990.

(2) ΕΕ αριθ. C 329 της 30. 12. 1989, σ. 60.

(3) ΕΕ αριθ. C 184 της 23. 7. 1986, σ. 19.

(4) ΕΕ αριθ. L 160 της 28. 6. 1988, σ. 52.

ΠΑΡΑΡΤΗΜΑ

ΔΡΑΣΕΙΣ ΠΟΥ ΠΡΕΠΕΙ ΝΑ ΕΦΑΡΜΟΣΤΟΥΝ ΚΑΤΑ ΤΗΝ ΠΕΡΙΟΔΟ 1990-1994

Ι. ΠΡΟΛΗΨΗ ΤΟΥ ΚΑΡΚΙΝΟΥ (συμπεριλαμβανομένων των διαγνωστικών εξετάσεων)

Συμπληρωματικά προς τα υπό θέσπιση νομοθετικά μέτρα:

Α. Πρόληψη του καπνίσματος

- ενθάρρυνση προγραμμάτων ευρωπαϊκού ενδιαφέροντος για την πρόληψη του καπνίσματος, και ειδικότερα μεταξύ συγκεκριμένων ομάδων, όπως οι νέοι, οι γυναίκες και το εκπαιδευτικό και υγειονομικό προσωπικό,

- ενθάρρυνση δοκιμαστικών δράσεων για την προώθηση της διδασκαλίας μεθόδων διακοπής του καπνίσματος στο υγειονομικό και εκπαιδευτικό προσωπικό,

- ενθάρρυνση καινοτόμων ενημερωτικών εκστρατειών προκειμένου να προληφθεί το κάπνισμα τόσο στο ευρύ κοινό όσο και στους χώρους εργασίας,

- χρηματοδότηση μελέτης ως προς τις δυνατότητες μετατροπής της καπνοκαλλιέργειας.

Β. Διατροφή και καρκίνος (συμπεριλαμβανομένου του οινοπνεύματος)

- ενθάρρυνση μελετών σχετικά με τις διατροφικές συνήθειες και τον καρκίνο, σε πλήρη συντονισμό με το κοινοτικό πρόγραμμα ιατρικής έρευνας (μετα-αναλύσεις, μελέτες αντιπροσωπευτικών περιστατικών, μελέτες προοπτικών, μελέτες επέμβασης σε ανταγωνιστικούς παράγοντες),

- εκπόνηση και διάδοση συστάσεων στον τομέα της διατροφής με σκοπό τη βελτίωση της πρόληψης των καρκίνων.

Γ. Καταπολέμηση των καρκινογόνων παραγόντων

,

- συνέχιση όλων των κοινοτικών δράσεων για την προστασία από τις ιονίζουσες ακτινοβολίες,

- ενίσχυση των συγκριτικών μελετών κοινοτικού ενδιαφέροντος για τη βελτίωση της προστασίας από τις υπεριώδεις ακτίνες,

- ενίσχυση των ευρωπαϊκών μελετών για τον πιθανό κίνδυνο καρκινογένεσης εξ ορισμένων χημικών ουσιών,

- συνέχιση της κατάταξης και της επισήμανσης σε ευρωπαϊκό επίπεδο, των καρκινογόνων ουσιών, καθώς και της ενημερωτικής εκστρατείας με εξειδικευμένες ετήσιες δημοσιεύσεις.

Δ. Συστηματικές διαγνωστικές εξετάσεις και έγκαιρη διάγνωση

- συνέχιση των συγκριτικών μελετών για τη βελτίωση της οργάνωσης των διαφόρων προγραμμάτων για αντικαρκινικές διαγνωστικές εξετάσεις,

- επέκταση και παρακολούθηση του ευρωπαϊκού δικτύου δοκιμαστικών προγραμμάτων διαγνωστικών εξετάσεων για τον καρκίνο του μαστού προκειμένου να βοηθηθούν τα κράτη μέλη στη χάραξη μιας γενικευμένης πολιτικής διαγνωστικών εξετάσεων,

- αξιολόγηση των υφισταμένων προγραμμάτων διαγνωστικών εξετάσεων για τον καρκίνο του τραχήλου της μήτρας και σύσταση ευρωπαϊκού δικτύου δοκιμαστικών περιφερειακών ή τοπικών προγραμμάτων,

- συνέχιση των μελετών αξιολόγησης των προγραμμάτων διαγνωστικών εξετάσεων για τον καρκίνο του παχέος εντέρου και του ορθού και ενδεχόμενη σύσταση ευρωπαϊκού δικτύου,

- προώθηση μελετών ευρωπαϊκού ενδιαφέροντος για την αποτελεσματικότητα και τη δυνατότητα έγκαιρης διαγνωστικής εξέτασης άλλων μορφών καρκίνου,

- προώθηση και υποστήριξη των προγραμμάτων διαγνωστικών εξετάσεων σε περίπτωση θετικού αποτελέσματος των διερευνητικών μελετών, σε πλήρη συντονισμό με τα προγράμματα AIM και RACE.

Ε. Μητρώα καρκίνου και παρεμφερείς δράσεις

- ενίσχυση της ανταλλαγής εμπειριών όσον αφορά την κατάρτιση μητρώων καρκίνου στην Κοινότητα και υποστήριξη της συγκρότησης ευρωπαϊκού δικτύου σε συνεργασία με το διεθνές κέντρο ερευνών για τον καρκίνο και σε πλήρη συντονισμό με τα προγράμματα AIM και RACE.

ΣΤ. Άλλα θέματα

1. Αξιολόγηση της λειτουργίας των διαφόρων τραπεζών μυελού των οστών.

2. Μελέτη σκοπιμότητας για τη συνεργασία μεταξύ των τραπεζών αυτών και, εφόσον πρέπει, ενίσχυση ευρωπαϊκής συνεργασίας στον τομέα αυτόν.

3. Ανταλλαγή εμπειριών επί του ποιοτικού ελέγχου της παρεχόμενης αγωγής.

4. Κατάρτιση εκσυγχρονισμένου καταλόγου των έγκυρων μεθόδων αγωγής τις οποίες αναγνωρίζει η διεθνής επιστημονική κοινότητα. ΙΙ. ΕΝΗΜΕΡΩΣΗ ΚΑΙ ΑΓΩΓΗ ΣΕ ΘΕΜΑΤΑ ΥΓΕΙΑΣ

Α. Ενημέρωση του κοινού

- ενδεχόμενη ενημέρωση του ευρωπαϊκού κώδικα κατά του καρκίνου,

- επανάληψη των ευρωπαϊκών δράσεων ενημέρωσης του κοινού σε θέματα καρκίνου κατά τη δεύτερη, εάν είναι δυνατόν, εβδομάδα του Οκτωβρίου· εν προκειμένω, προτροπή των κρατικών και των ιδιωτικών τηλεοπτικών σταθμών να μεταδίδουν δωρεάν σύντομες διαφημιστικές προβολές με θέμα τον αντικαρκινικό αγώνα,

- παραγωγή ευρωπαϊκών προτύπων πληροφόρησης για την πρόληψη, τις διαγνωστικές εξετάσεις και τη θεραπεία των καρκίνων, τα οποία να μπορούν να προσαρμόζονται στις εθνικές ανάγκες,

- διάδοση του ευρωπαϊκού κώδικα στο ευρύ κοινό από τους φορείς του σχεδίου δράσης,

- ενίσχυση καινοτόμων δράσεων για την ενημέρωση συγκεκριμένων κατηγοριών πληθυσμού σε ό,τι αφορά την πρόληψη του καρκίνου,

- ενημέρωση των εργαζομένων, και ιδίως των διακινούμενων εργαζομένων, στα πλαίσια των ήδη υπαρχουσών κοινοτικών οδηγιών, σχετικά με τον αγώνα κατά των επαγγελματικών καρκίνων.

Β. Αγωγή σε θέματα υγείας και καρκίνος

- ενίσχυση της πληροφόρησης και της ευαισθητοποίησης του προσωπικού των σχολείων για τον ευρωπαϊκό κώδικα κατά του καρκίνου,

- διάδοση ευρωπαϊκού εκπαιδευτικού υλικού για την αγωγή σε θέματα υγείας,

- προώθηση δοκιμαστικών δράσεων προκειμένου να ευαισθητοποιηθούν οι νέοι όσον αφορά τον ευρωπαϊκό κώδικα,

- διαφημιστική εκστρατεία στα σχολεία για την αλλαγή της διατροφής και την ενθάρρυνση της καταναλώσεως φρούτων και λαχανικών, κατά τα διαλείμματα και τα γεύματα.

ΙΙΙ. ΚΑΤΑΡΤΙΣΗ ΤΩΝ ΙΑΤΡΩΝ ΚΑΙ ΤΟΥ ΥΓΕΙΟΝΟΜΙΚΟΥ ΠΡΟΣΩΠΙΚΟΥ ΓΕΝΙΚΑ

- υποστήριξη της διοργάνωσης εθνικών ή περιφερειακών συνεδρίων για την προώθηση των ευρωπαϊκών συστάσεων του 1989 όσον αφορά την προσθήκη της καρκινολογίας στο περιεχόμενο των βασικών προγραμμάτων κατάρτισης του υγειονομικού προσωπικού,

- παροχή βοήθειας για τη δημιουργία τριών ευρωπαϊκών δοκιμαστικών δικτύων ιατρικών σχολών, σχολών νοσοκόμων και οδοντιατρικών σχολών στις οποίες θα εφαρμοστούν οι συστάσεις περί καρκινολογικού περιεχομένου στην κατάρτιση, που διατυπώθηκαν το 1988 από τις τρεις ευρωπαϊκές συμβουλευτικές επιτροπές για την κατάρτιση του υγειονομικού προσωπικού,

- προώθηση των δράσεων κατάρτισης σε θέματα καρκίνου,

- υποστήριξη των μετακινήσεων υγειονομικού προσωπικού μεταξύ των κρατών μελών, με σκοπό τη βελτίωση της ειδικής κατάρτισής του σε θέματα καρκίνου,

- συλλογή και ανταλλαγή εκπαιδευτικού υλικού ευρωπαϊκού ενδιαφέροντος για την κατάρτιση του υγειονομικού προσωπικού,

- ανταλλαγή εμπειριών και υποστήριξη της διοργάνωσης ευρωπαϊκών σεμιναρίων για τη συνεχή επιμόρφωση του υγειονομικού προσωπικού,

- ανταλλαγή εμπειριών μεταξύ των κρατών μελών σε θέματα καταπράϋνσης του πόνου και κατευναστικής και συνεχούς αγωγής, καθώς και για το ρόλο του υγειονομικού προσωπικού.

IV. ΕΡΕΥΝΑ ΚΑΙ ΚΑΡΚΙΝΟΣ

- συμβολή στην προετοιμασία ενός πέμπτου ευρωπαϊκού προγράμματος συντονισμού της έρευνας στον τομέα της ιατρικής και της υγείας και ενός έκτου ιατρικού προγράμματος της ΕΚΑΧ.